**Πλαίσιο Γενικής Συνέλευσης Συλλόγου Οικοτρόφων**

**ΦΕΠΑ 16/10/12**

Η κυβέρνηση στο όνομα των «διαρθρωτικών μεταρρυθμίσεων που πρέπει να γίνουν για να σωθεί το κράτος και η χώρα», έχει εξαπολύσει νέα πιο βάρβαρα μέτρα που εξαθλιώνουν την εργατική τάξη και  ιδιωτικοπιούν σταδιακά την παιδεία και την υγεία. Βέβαια, είναι ξεκάθαρο ότι κυβέρνηση και λοιποί ιμπεριαλιστικοί σχηματισμοί ( ΕΕ, ΔΝΤ, ΤΡΟΙΚΑ) το μόνο που έχουν σκοπό να σώσουν είναι την ολιγαρχία του κεφαλαίου, που λόγω της κρίσης του είδε τα κέρδη της να μειώνονται, μειώνοντας στο ελάχιστο το εργατικό κόστος, ιδιωτικοποιώντας κάθε κοινωνικό αγαθό και επιβάλλοντας τo φόβο και την καταστολή.

Όσον αφορά στην «δημόσια και δωρεάν» εκπαίδευση, από το νηπιαγωγείο μέχρι και τα πανεπιστήμια, την υποβαθμίζουν συνεχώς με ελλιπές προσωπικό και ανεπαρκή χρηματοδότηση για τα πάγια έξοδα, έτσι ώστε να μετακυλήσουν  και αυτά τα οικονομικά βάρη στις πλάτες των εργαζόμενων και να χαρίσουν στο κεφάλαιο ένα νέο πεδίο κερδοφορίας. Είναι ιστορικό μας χρέος και αναγκαιότητα, εμείς σαν φοιτητές και αυριανοί εργαζόμενοι, να γίνουμε η θύελλα που θα παρασύρει κάθε προσπάθεια ιδιωτικοποίησης της παιδείας και εξαθλίωσης της ζωής μας. Εδώ και πολλά χρόνια, δεκαετίες, το φοιτητικό κίνημα έχει αναχαιτίσει αντίστοιχα κυβερνητικά σχέδια που μιλούσαν για δίδακτρα, διαγραφές φοιτητών και πρόγραμμα σπουδών κομμένο και ραμμένο στα κέρδη των επιχειρήσεων.

Αυτή τη στιγμή **βασικός κόμβος για την εφαρμογή της εκπαιδευτικής αναδιάρθρωσης, τον οποίον και πρέπει να εμποδίσουμε, είναι ο σχηματισμός των συμβουλίων διοίκησης,** καθώς θεσμικά εμπεριέχουν το νέο καθεστώς διοίκησης με τους μάνατζερ, τα εξωπανεπιστημιακά πρόσωπα -είτε κυβερνητικά είτε επιχειρηματίες-, αλλά είναι και αυτά που πρακτικά θα εφαρμόσουν όλο το **αντιδραστικό νέο καθεστώς**. Το πανεπιστήμιο που ετοιμάζουν θα είναι πιο εντατικοποιημένο, αυταρχικό, με πειθαρχικά συμβούλια και απαγόρευση διεξαγωγής γενικών συνελεύσεων ή οποιασδήποτε άλλης πολιτικής διαδικασίας. Θα υπάρχει χώρος μόνο για το κέρδος των επιχειρήσεων και την καλλιέργεια πειθαρχημένων εργαζομένων χωρίς κατοχυρωμένα δικαιωμάτα. Ήδη το υπουργείο σε αγαστή συνεργασία με τους πρυτάνεις έχει δείξει την αποφασιστικότητά του να ιδιωτικοποιήσει τα ΑΕΙ – ΤΕΙ, καταργώντας το δικαίωμα του κάθε φοιτητή στη **σίτιση**. Φέτος θα πάρουν ελάχιστοι φοιτητές κάρτα σίτισης, δηλαδή πολύ λιγότεροι απ’ αυτούς που έκαναν αίτηση και ο ακριβής αριθμός τους δεν έχει ανακοινωθεί ακόμα, έτσι ώστε να μην προλάβουμε να οργανώσουμε την απάντησή μας! Ήδη έχουν περικοπεί πολλά **συγγράμματα** με αποτέλεσμα οι φοιτητές για να καλύψουν την απαιτούμενη ύλη να πρέπει να τα αγοράσουν, ενώ υπάρχουν επίσημες εξαγγελίες ότι στο εαρινό εξάμηνο δεν θα δοθεί δωρεάν κανένα σύγγραμμα. Ήδη έχουν κλείσει μαθητικές και φοιτητικές **εστίες**, ενώ οποιοδήποτε φοιτητικό κεκτημένο υπάρχει ακόμα για τη φοιτητική μέριμνα, υπάρχει ακριβώς γιατί οι σύλλογοι το έχουν διεκδικήσει δυναμικά. Τα παραδείγματα και από το σύλλογο της ΦΕΠΑ είναι αρκετά.

Την πολιτική της υποχρηματοδότησης, υποβάθμισης των εστιών και το ξεπούλημά τους στις ιδιωτικές εργολαβίες (καθαριότητα, φύλαξη, εστιατόριο) των προηγούμενων χρόνων, τώρα, έρχεται να υποδεχτεί **η καθολική λειτουργία τους με ιδιωτικοοικονομικά κριτήρια την οποία θα εξασκούν τα συμβούλια διοίκησης των σχολών.** Ο νόμος πολύ ξεκάθαρα αναφέρεται στο ότι το κάθε εκπαιδευτικό ίδρυμα θα συστήσει ένα ν.π.ι.δ με τη μορφή Α.Ε. , στο οποίο θα έχουν λόγο λίγοι πανεπιστημιακοί, οικονομολόγοι, επιχειρηματίες και κανένας φοιτητής. Αυτό θα παίρνει οποιαδήποτε απόφαση για το ποιες φοιτητικές παροχές και με ποιους όρους θα υπάρχουν.

Ακόμη πιο ξεκάθαρη είναι η στάση του ΕΚΠΑ,  που επίσημα μας έχει πει ότι δεν πρόκειται να διαθέσει καθόλου χρήματα για τη λειτουργία της εστίας όπως την ξέρουμε, και ότι θα επιβάλλει υψηλά ενοίκια κι άλλες επιχειρηματικές δράσεις εδώ μέσα. Άλλωστε μας έχει δείξει τις διαθέσεις του και έμπρακτα με το να επιλέγει να βάζει γραφειοκρατικά κολλήματα (χωρίς δηλ. να υπάρχουν οικονομικοί φραγμοί γιατί η χρηματοδότηση προς το παρόν της εστίας εκπορεύεται από το ΙΝΕΔΙΒΙΜ) παρακωλύοντας πολύ σημαντικές διαδικασίες, όπως οι εισδοχές των φοιτητών και η υλοποίηση των αιτημάτων του συλλόγου μας σχετικά με την ασφάλεια του κτιρίου. Ακόμη δεν έχουν κάνει τη μελέτη για τις κλειδαριές που πρέπει να μπουν και ακόμη δεν έχουν ορίσει μέλη για να γίνει η εφορεία για τις νέες εισδοχές. **Ο σύλλογος θα πρέπει να επαγρυπνήσει** για όλα αυτά τα θέματα, γι’ αυτά που αφορούν άμεσα την εστία, ώστε **να πιέσει να υλοποιηθούν όλες οι αποφάσεις του και να μπουν εγκαίρως οι νέοι συνοικότροφοί μας φέτος,** αλλά και να συμμετέχει ενεργά και δυναμικά στις κινητοποιήσεις που μπαίνουν απ όλους τους φοιτητικούς συλλόγους, ώστε **να μπλοκαριστούν τα συμβούλια διοίκησης και να ανατραπεί αυτή η πολιτική.** Ο αγώνας για δημόσια και δωρεάν παιδεία, χωρίς ταξικούς φραγμούς και για πανεπιστημιακή έρευνα που θα απαντά στις ανάγκες της κοινωνίας είναι αγώνας διαρκείας και είναι αγώνας που καλούμαστε να δώσουμε κι εμείς τώρα.

Ο σύλλογος, όμως, θα πρέπει να επαγρυπνήσει και **να πάρει θέση για όλα αυτά που γίνονται συνολικότερα στην κοινωνία διαμορφώνοντας έναν κόσμο** **εξαθλιωμένων εργαζόμενων**, **άνεργων**, **φασισμού**,  **τρομοκράτησης οποιουδήποτε αντιδρά** την ίδια στιγμή που οι ντόπιοι και ξένοι κεφαλαιοκράτες τρίβουν τα χέρια τους βλέποντας τους μισθούς να πιάνουν πάτο, το όριο συνταξιοδότησης να πηγαίνει στα 67 έτη, οι ασφαλιστικές τους οφειλές να διαγράφονται και οι απεργοί να συλλαμβάνονται! Βασικοί κερδοφόροι κοινωφελείς κρατικοί οργανισμοί (ΔΕΗ, ΕΥΔΑΠ, ΟΣΕ, …) και κρατικές εκτάσεις πωλούνται σε εξευτελιστικές τιμές στο κεφάλαιο. Ενώ, όλοι οι φόροι που έχουν επιβληθεί τσακίζοντας τις οικογένειές μας πάνε στο κράτος, το οποίο στη συνέχεια τα δίνει μαζί με τις περιβόητες δόσεις κατευθείαν στους τοκογλύφους και στην ανακεφαλαιοποίηση των τραπεζών και όχι για τη μισθοδοσία των δημόσιων υπαλλήλων, για την παιδεία, την υγεία, τα ΜΜΜ κ.τ.λ.

 Ο δρόμος της λιτότητας και των μνημονίων δεν είναι μονόδρομος παρά μόνο πολιτική επιλογή των αστικών κομμάτων, τα οποία στην προσπάθεια τους να σταματήσουν τις αναμενόμενες κοινωνικές αντιδράσεις έχουν καταργήσει κάθε επίφαση δημοκρατίας που μπορεί να διατηρούσαν τα προηγούμενα χρόνια. Σημαντικό εργαλέιο τους είναι τα ΜΜΕ, που έχουν αναλάβει ρόλο πλήρους παραπληροφόρησης, εκφοβισμού και φασιστικοποίησης της κοινωνίας, όχι μόνο αποκρύπτοντας γεγονότα, αλλά και προωθώντας απίστευτα ψεύδη για όσα συμβαίνουν στο δρόμο και σε απεργιακές κινητοποιήσεις. Το κεφάλαιο και οι πολιτικοί του εκφραστές επιχειρούν να εμποδίσουν τη ριζοσπαστικοποίηση του κόσμου και τον αγώνα ενάντια στις πολιτικές τους και το κεφάλαιο με δύο τρόπους. Πρώτον με την **ωμή βία και την τρομοκρατία** και δεύτερον με την ενίσχυση και προστασία των δράσεων της Χρυσής Αυγής, που είναι ένα από τα τελευταία αλλά πολύ δυνατά χαρτιά συστήματος. Χαρακτηριστικά παραδείγματα είναι η τρομερή καταστολή που δέχτηκε η προηγούμενη απεργιακή πορεία κι οι προσυγκεντρώσεις στις γειτονιές, **η καταστολή και οι ποινικές διώξεις των απεργών** στα ναυπηγεία, αλλά και οι επιθέσεις, **συλλήψεις και βασανισμοί** ατόμων που έκαναν αντιφασιστικές πορείες. Μέσα σε δύο εβδομάδες έχουν προσαχθεί 500 άτομα και έχουν συλληφθεί 85.

Όλα αυτά δε μας τρομοκρατούν, αλλά μας δείχνουν την αναγκαιότητα να πάρουμε θέση, να διαλέξουμε στρατόπεδο και στάση ζωής.  **Ή με το κεφάλαιο ή με τους εργάτες. Ή με την υποταγή και την εξαθλίωση ή με την εξέγερση και την αξιοπρέπεια.** Αν επιλέξουμε το δεύτερο ο μόνος τρόπος για να τα καταφέρουμε είναι να πιστέψουμε στη δύναμή μας και να δώσουμε τον αγώνα της γενιάς μας, έναν αγώνα διαρκείας, με μαζικές κινητοποιήσεις και πολιτικά αιτήματα που δεν θα κάνουν εκπτώσεις στις ανάγκες μας, αλλά θα διεκδικούν όλα αυτά που η εργατική τάξη παράγει αλλά τα καρπώνονται άλλοι. Έναν αγώνα από τα κάτω, όπου οι αποφάσεις θα βγαίνουν σε οριζόντιο επίπεδο μακριά από ιεραρχίες και γραφειοκρατίες. Τα τελευταία χρόνια το εργατικό κίνημα έχει εκφυλιστεί ακριβώς επειδή έχει αφήσει τη μοίρα του σε εκλεγμένους αντιπροσώπους και γραφειοκρατικές δομές (π.χ. ΓΣΕΕ) που είναι πολιτικά δεκανίκια των κυβερνήσεων και σε καμία περίπτωση δε δρουν προς όφελος των εργαζόμενων, και επειδή πολλοί επιλέγουν τον ατομικό δρόμο και όχι το δρόμο των σωματίων βάσης και της αλληλεγγύης. Είναι και δική μας ευθύνη να το αλλάξουμε και να πάρουμε την κατάσταση στα χέρια μας. Καλούμε το σύλλογο, για όλους τους παραπάνω λόγους, να συμμετέχει στην απεργιακή κινητοποίηση της Πέμπτης 18/10/12 και να στηρίξει το Συντονισμό των Πρωτοβάθμιων Σωματείων.

**Απαιτούμε:**

* Ανατροπή του νέου νόμου-εκτρώματος για την ανώτατη εκπαίδευση.
* Ανατροπή της κυβέρνησης και της πολιτικής του κεφαλαίου. Έξοδος από την ΕΕ και το ΔΝΤ.
* Ενιαία Πανεπιστημιακή εκπαίδευση, δημόσια και δωρεάν για όλους, χωρίς ταξικούς φραγμούς. Ένα ενιαίο πτυχίο ανά γνωστικό αντικείμενο.
* Κατάργηση κάθε μορφής ιδιωτικής εκπαίδευσης.
* Ανατροπή του Εθνικού Πλαισίου Προσόντων. Απόσυρση των νόμων για Αξιολόγηση, ΙΔΒΕ, ΔΟΑΤΑΠ
* Καμία εστία να μην κλείσει, κανένας εργαζόμενος να μην απολυθεί.
* Δημόσια και δωρεάν σίτιση, στέγαση, συγγράμματα, μετακινήσεις.
* Αύξηση του προϋπολογισμού για την παιδεία.
* Κάτω τα χέρια από το άσυλο. Διεύρυνση του ασύλου σε όλους τους κοινωνικούς χώρους, καθώς και στα σχολεία.
* Να καταργηθεί το μνημόνιο και όλα τα νέα αντεργατικά μέτρα.
* Μόνιμη και σταθερή δουλειά για όλους με πλήρη εργασιακά και επαγγελματικά δικαιώματα.
* Να καταργηθεί το επαίσχυντο Σύμφωνο πρώτης Απασχόλησης για τη νεολαία που ορίζει πρώτο μισθό τα 510€.
* Δωρεάν, αποκλειστικά δημόσια νοσοκομειακή περίθαλψη, σύγχρονη, ισότιμη και καθολική για όλους, για κάθε άνεργο, ανασφάλιστο και μετανάστη.
* Νομιμοποίηση των μεταναστών με ίσα εργατικά και κοινωνικά δικαιώματα.
* Να κλείσουν όλες οι ΝΑΤΟικές βάσεις. Έξοδος Ελλάδας από ΝΑΤΟ και ΕΕ.
* Άμεσος αφοπλισμός της αστυνομίας. Να διαλυθούν τώρα ΜΑΤ, ΔΙΑΣ, «Δ», ΟΠΚΕ και ΕΚΑΜ.
* Ανέγερση νέων εστιών, συντήρηση των ήδη υπαρχουσών και στελέχωσή τους με επαρκές, δημόσιο και μόνιμο προσωπικό.
* Δημόσιο, μόνιμο και επαρκές προσωπικό για όλες τις εστίες. Έξω οι εργολαβίες-ιδιωτικά συνεργεία. Άμεση πρόσληψη των εργαζομένων από το Πανεπιστήμιο. Να μην προσληφθούν ιδιωτικές εταιρείες ασφάλειας (εταιρίες security).
* Ενιαίος δημόσιος φορέας διαχείρισης των εστιών, που θα χρηματοδοτείται απ’ ευθείας από τον κρατικό προϋπολογισμό και θα ελέγχεται από το φοιτητικό και το εργατικό κίνημα
* Εισδοχές με ταξικά κριτήρια και όχι με ανταποδοτικές λογικές.
* Κανένας εσωτερικός κανονισμός λειτουργίας –καμία επιβολή ενοικίου, εγγύησης.
* Κατοχύρωση όλων των παρατάσεων πέρα του ν+2 στην βάση κοινωνικοοικονομικών κριτηρίων και κατάργηση του ν+2 σαν όριο διαμονής.
* Ενιαίες λίστες εισδοχής φοιτητών. Κανένας διαχωρισμός ανά ίδρυμα, πρωτοετών και παλαιών ετών, Ελλήνων και αλλοδαπών , υποτρόφων και μη, όπου η υποτροφία θα προσμετράται στα οικονομικά κριτήρια.
* Καμία παρακράτηση δωματίων από ΕΙΝ και ΕΚΠΑ για επινοικίαση.
* Παράδοση των κοινόχρηστων χώρων στους φοιτητές και χρηματοδότηση των πολιτιστικών ομάδων.

**Προχωράμε σε:**

* Στήριξη της απεργίας στις 18 του Οκτώβρη και συμμετοχή του Συλλόγου στο συλλαλητήριο με τους υπόλοιπους Φοιτητικούς Συλλόγους και το Συντονισμό Πρωτοβάθμιων Σωματείων.
* Συμμετοχή στην κινητοποίηση των Φοιτητικών Συλλόγων του ΕΚΠΑ για το μπλοκάρισμα της εκλογής του Συμβουλίου Διοίκησης του ΕΚΠΑ τη Δευτέρα 22 του Οκτώβρη.